กรุงเทพมหานครและปริมณฑลอากาศดีต่อเนื่องค่าฝุ่นอยู่ในเกณฑ์มาตรฐานทุกพื้นที่ ขณะที่ภาคเหนือค่าฝุ่น PM 2.5 และ PM 10 ยังน่ากังวล
กรุงเทพมหานครและปริมณฑลอากาศดีต่อเนื่องค่าฝุ่นอยู่ในเกณฑ์มาตรฐานทุกพื้นที่ ขณะที่ภาคเหนือค่าฝุ่น PM 2.5 และ PM 10 ยังน่ากังวล          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 18 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 12 - 31 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นหลายพื้นที่จากเมื่อวานนี้ 17 กุมภาพันธ์ 2563 แต่ยังอยู่ในเกณฑ์มาตรฐานที่กำหนด เนื่องจากมีลมสงบถึงลมอ่อนในหลายพื้นที่ ทำให้ฝุ่นละอองกระจายตัวได้ไม่ค่อยดีนักและเกิดการสะสมเล็กน้อย ประกอบกับ สภาพการจราจรหนาแน่นและติดขัดสะสมในบางเส้น โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 18 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 49 - 63 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 65 - 146 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองลดลงเล็กน้อยบางพื้นที่จากเมื่อวานนี้ 17 กุมภาพันธ์ 2563 โดยค่าฝุ่น PM 2.5 และ PM 10 สูงขึ้นในระดับสีแดง 2 พื้นที่บริเวณ ตำบลนาจักร อำเภอเมือง จังหวัดแพร่ และตำบล บ้านต๋อม อำเภอเมือง จังหวัดพะเยา หลังพบจุดความร้อน (Hotspot) จำนวนมากจากการเผาในที่โล่ง แม้บางพื้นที่สามารถควบคุมไฟได้แล้ว และพบค่าฝุ่นอยู่ในระดับสีส้มอีก 14 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362